Správa zo zahraničnej pracovnej cesty 

1.  Účastník ZPC:

Mgr. Lenka Pagáčová, MŠVVŠ SR, Stromová 1, 813 30 Bratislava
- štátny radca, odbor podporných činností IT, sekcia informatiky, MŠVVaŠ SR

2.  Zahraničná pracovná cesta:

Štát:		Grécko
M(i)esto:	Atény, Hotel Athenaeum Intercontinental
Vykonaná v dňoch:	26. – 29. 10. 2016
Prijímajúca organizácia:	eTwinning Central Support Service European Schoolnet
61 rue de Trèves, 1040 Brussels, Belgium
Účel cesty:	eTwinning Annual Conference 2016
Spôsob financovania:	- cestovné náklady a náklady na ubytovanie boli hradené pozývajúcou organizáciou: Národná služba pre elektronickú spoluprácu škôl, Žilina (NSS Žilina)
		- stravné a vreckové hradené MŠVVaŠ SR 

3.  Rámcový program pobytu:

26. 10. 2016 
08:00 – 9:00		preprava Bratislava – letisko Viedeň
09:15			stretnutie so zástupcami National Support Service for    
          		eTwinning na Slovensku 
10:20 			odlet Viedeň
13:35			prílet Atény, presun do hotela, ubytovanie

27. 10. 2016
12:00 – 13:45 		registrácia
14:00 – 14:45 		otvorenie konferencie 
14:45 – 19:00 		slávnostné odovzdávanie cien

28. 10. 2016 
		9:30 – 10:30 		Session 1 for Ministries of Education / workshopy I.
		11:00 – 13:00 		Session 2 for Ministries of Education / workshopy II.
15:00 – 16:30 		workshopy III.

29. 10. 2016 
		9:30 – 11:00 		workshopy IV.
		11:30 – 13:00 		záverečné plenárne zasadnutie
12:30 – 12:45 		záver konferencie
		14:55 – 16:20		let Atény – Viedeň
		17:00 – 18:00		cesta Viedeň - Bratislava		

4.  Stručný priebeh služobnej cesty:

Na pozvanie Národnej služby pre elektronickú spoluprácu škôl v Žiline (NSS), ktorá je zastupujúcou organizáciou eTwinningu na Slovensku, som sa zúčastnila na výročnej konferencii eTwinning za rok 2016.  
Konferencia bola zameraná na prezentáciu úspešných eTwinningových partnerstiev a zhodnotenie 11-ročnej práce eTwinningu v medzinárodnej pôsobnosti. Témou tohtoročnej konferencie bolo „eTwinning a digitálne občianstvo“. 

V úvodný deň pracovnej cesty som sa stretla so zástupcami slovenskej NSS a učiteľmi zo Slovenska, ktorí sa v roku 2016 stali víťazmi eTwinning projektov vo svojich kategóriách. Diskutovali sme o súčasnej situácii na Slovensku, o   a pripravovaných aktivitách NSS. Opätovne sa dostala do popredia téma zainteresovania sekcie regionálneho školstva do eTwinningu, nakoľko tento program je určený pre materské, základné a stredné školy. 

Úvodné slovo konferencie patrilo p. Anne Gilleran z European Schoolnet, ktorá je senior poradkyňou pre pedagógov v eTwinning. Nasledoval príhovor p. Sophie Beernaerts, zástupkyne Európskej komisie pre „školy a pedagogických vychovávateľov“. Vo svojom príhovore zdôrazňovala potrebu podporovania kreativity, inovácií a digitálnych kompetencií v rámci všeobecného vzdelávania. Svoj príhovor následne predniesol i Nikolaos Filis, grécky minister školstva, ktorý účastníkov srdečne privítal a zároveň im poďakoval za doposiaľ vykonanú prácu a vynikajúce výsledky eTwinning komunity. 

Počas slávnostného večera bolo ocenených niekoľko úspešných projektov spolu 
v 10 súťažných disciplínach: cena za realizáciu vo francúzskom jazyku, cena za realizáciu v anglickom jazyku, Stredomorská cena, cena za históriu a pripomínanie udalostí, Mevlanova cena za medzinárodné porozumenie, cena Márie Curie Sklodowskej  a ceny podľa vekových kategórií žiakov. Jedenásty ročník eTwinningu priniesol Slovensku významné ocenenie za oblasť medzinárodného porozumenia. Ing. Gabriela Krížovská, učiteľka zo ZŠ s MŠ Jarná v Poprade, získala za kolaboratívny projekt Peaceful Horizons - C.O.M.P.A.S.S (http://bit.ly/2f4k0z8) cenu Mevlanu. Táto cena sa udeľuje projektu, ktorý preukázal hlbokú myšlienku vzájomného medzinárodného porozumenia medzi krajinami EÚ. Naša učiteľka Ing. Gabriela Krížovská pracovala ako hlavná koordinátorka projektu, na ktorom okrem Slovenska spolupracovali tieto krajiny: Francúzsko, Francúzska Guyana, Nemecko, Grécko, Taliansko, Poľsko, Španielsko, Švédsko a Turecko. Desať krajín spoločne pracovalo na projekte 2 roky aj  navzdory faktu, že každý z partnerov má pôvod v inom prostredí, s odlišnými tradíciami, je iného náboženstva, alebo pochádza z iného politického zoskupenia. Projekt potvrdil, že eTwinning je silné puto, ktoré svojou mocou bojuje proti predsudkom, xenofóbii, rasovej intolerancii a náboženským nepokojom medzi národmi. Projekt je zároveň dôkazom toho, že bez medzinárodného porozumenia a tolerancie by nebolo možné pracovať v takom veľkom spoločenstve ako eTwinning reprezentuje. 

Kompletný zoznam ocenených projektov nájdete tu: https://groups.etwinning.net/26086/pages/page/158469 

V závere slávnostného večera vystúpila p. Emma Malqueeny so svojou prezentáciou na tému „Introducing you to the way 97ers learn, share, influence and care“, v ktorej hovorila o tom, aké je dôležité pochopiť, čo znamená byť „digitálnym občanom“ s pridanou hodnotu dobra, porozumenia a schopnosti odpútať sa od digitálneho priestoru všade okolo nás. Svojou prednáškou kládla dôraz na potrebu návratu súdržného spolunažívania a ľudskosti. Pripustila, že učitelia v súčasnosti čelia obzvlášť náročným výzvam, pretože je ťažké udržať krok s technologickým tempom, navyše, keď žiaci prinášajú do škôl poznatky ešte 
i z vonkajšej strany. Avšak to, čo učitelia môžu urobiť v rámci digitálneho priestoru je vniesť doň ľudskosť, láskavosť a empatiu. To je podľa Emmy úlohou učiteľa 21. storočia.

Live Stream zo slávnostného večera je dostupný na internete: 
https://www.youtube.com/watch?v=bd-56U08ia0&feature=youtu.be.
 
Druhý a tretí deň konferencie pokračoval workshopmi a prednáškami na rôzne témy prispievajúcimi k profesijnému rastu zúčastnených pedagógov. Zástupcovia ministerstiev jednotlivých krajín sa zúčastnili na spoločnej prednáške p. Anne Gilleran z European Schoolnet, ktorá zdôraznila, že je potrebné učiť všetkých žiakov bez rozdielu kompetenciám 21. storočia, t.j. vážiť si hodnoty, zaujímať postoje, rozvíjať kritické porozumenie a získavať potrebné zručnosti a znalosti pre riešenie medzikultúrnych otázok, občianskej tolerancie a na udržanie bezpečnosti. 

V ďalšej časti boli zástupcom ministerstiev predstavené úspechy komunity eTwinning s názorným zobrazením rastu záujmu o eTwinning v jednotlivých rokoch. Záverom sme sa dozvedeli, že v súčasnosti je do eTwinningu zapojených 168 225 škôl a 415 173 učiteľov, ktorí spoločne vytvorili 53 130 projektov na medzinárodnej úrovni. 
 
Pre ilustráciu potešenia vyučujúceho z participácie na projekte eTwinning sme si pozreli prezentácie dvoch učiteliek, z ktorých jedna, p. Kornélia Lohyňová, bola zo Slovenska. Obidve prezentujúce hovorili o mnohých prínosoch takejto spolupráce, zobrazovali fotografie detí, ktoré sa z projektov nesmierne tešili. Cieľom týchto prezentácií bolo zaujať predstaviteľov ministerstiev natoľko, aby vo svojich krajinách začali projekty eTwinning podporovať omnoho viac ako doposiaľ. 

V rámci programu Session 2 boli zástupcovia ministerstiev rozdelení do troch pracovných skupín: 
•	Group 1: eTwinning a profesionálny rozvoj
•	Group 2: eTwinning a učebné osnovy
•	Group 3: eTwinning a inovácie v pedagogike. 
V každej skupine následne prebehla diskusia o súčasnom stave v jednotlivých krajinách a odzneli nápady na zlepšenie rôznych oblastí vzdelávania. 

5.  Odporúčané závery:

Nevyhnutnou potrebou do ďalšieho obdobia naďalej zostáva rozvinutie medzisekčnej spolupráce v rámci MŠVVaŠ SR, konkrétne zvýšiť aktívnu participáciu na podpore NSS v Žiline sekciou regionálneho školstva! Práve SRŠ by mala byť gestorom projektu eTwinning z dôvodu, že sa jedná o projekt určený materským, základným a stredným školám Slovenskej republiky, ktoré sú v gescii sekcie regionálneho školstva. Rovnako je potrebné nadviazať kontakt s ŠPÚ a ŠIOV za účelom presadenia zmien v školskom vzdelávacom systéme – pokúsiť sa projektovú výučbu zapracovať do školských vzdelávacích programov. 

Naďalej je potrebné podporovať eTwinning na úrovni Ministerstva školstva, vedy, výskumu a športu SR i prostredníctvom zverejňovania aktuálnych informácií o dianí v projekte na webovom sídle www.minedu.sk. Nakoľko NSS v Žiline organizuje pre pedagógov i akreditované školenia zamerané na projektové riadenie, odporúčam napomôcť zvýšeniu informovanosti pedagógov o školeniach rovnako prostredníctvom sídla www.minedu.sk.  

	Je nevyhnutné apelovať na riaditeľov škôl, aby svoju školu zapájali do programu eTwinning a zaviesť užšiu spoluprácu sekcie informatiky a sekcie regionálneho školstva s Národnou službou pre elektronickú spoluprácu škôl v Žiline. List úradu MŠVVaŠ SR má u riaditeľov stále veľkú váhu, preto odporúčam na pravidelnej báze vyzývať riaditeľov škôl, aby učiteľov vo svojej škole aktívne podporovali nielen v práci s informačnými a komunikačnými technológiami, ale tiež vo výučbe komunikácie v cudzom jazyku, ktorú program eTwinning nepochybne poskytuje. 
 
	Začleniť program eTwinning do Pedagogicko-organizačných pokynov pre nasledujúce roky do časti medzi súťaže. Odporúčam motivovať učiteľov k práci na projektoch napr. prostredníctvom kreditového odmeňovacieho systému. 

	Ďalšou prioritou - požadovanou i Európskou komisiou - pre nasledujúce obdobia je zaradiť eTwinning do učebných osnov. 

6.   Prehľad prinesenej dokumentácie a miesto jej uloženia

Kompletná dokumentácia z konferencie je dostupná na sekcii informatiky na vyžiadanie. 
Webová stránka konferencie: https://groups.etwinning.net/26086/home . 
Videozáznam z konferencie: https://www.youtube.com/watch?v=T0l5C57baXU. 
Live Stream zo slávnostného odovzdávania cien a prednášky Emmy Malqueeny: 
https://www.youtube.com/watch?v=bd-56U08ia0&feature=youtu.be. 

7.    Osobitne vyhodnotený očakávaný prínos ZPC

Účasť na konferencii mi priniesla nové skúsenosti a informácie týkajúce sa agendy eTwinning, ktoré mi pomôžu pri podpore NSS Žilina v ďalšom období. Taktiež mi priblížila problémy, s ktorými sa jednotliví učitelia na školách stretávajú, z ktorých najzásadnejším bola práve neochota riaditeľov škôl podporovať učiteľov v zapájaní sa do medzinárodných spoluprác. Na základe nových poznatkov, skúseností a pochopenia súvislostí sa budem aktívnejšie podieľať na znížení antipatie riaditeľov voči medzinárodným programom. 

8. Spôsob zverejnenia výsledkov ZPC, prenos získaných informácií

	Správa zo ZPC bude zaslaná sekcii medzinárodnej spolupráce a európskych záležitostí MŠVVaŠ SR, ktorá ju zverejní na internetovej stránke www.minedu.sk .
Súhlasím so zverejnením správy na internete.

V Bratislave, 7. 11. 2016

Správu vypracovala: 
Mgr. Lenka Pagáčová, odbor podporných činností pre IT, sekcia informatiky

Správu schválil:  

poverená riadením OPCIT:  			Mgr. Sandra Dernerová .......................................

generálny riaditeľ sekcie informatiky: 	Ing. Martin Janáček	...........................................